Μείωση του αφορολόγητου κατά 3.000 ευρώ σε σύγκριση με σήμερα θα υποστούν εκατομμύρια φορολογούμενοι από 1.1.2020 όπως προβλέπει το μεσοπρόθεσμο πρόγραμμα. Ο πρόσθετος φόρος θα φθάσει έως και τα 650 ευρώ σε ετήσια βάση ενώ τα έσοδα του δημοσίου για το 2020 θα ξεπεράσουν τα 1,8 δισ. ευρώ.

Από τη μείωση του αφορολόγητου θα υποστούν σημαντικές επιβαρύνσεις μισθωτοί, συνταξιούχοι και αγρότες με χαμηλά εισοδήματα ενώ τα υψηλότερα εισοδήματα ναι μεν θα διαπιστώσουν απώλειες αλλά αναλογικά θα είναι μικρότερες σε σύγκριση με εκείνους που μέχρι σήμερα δεν πλήρωναν ούτε ένα ευρώ φόρο καθώς βρίσκονται κάτω από το ισχύον αφορολόγητο όριο.

Το αφορολόγητο για τον άγαμο χωρίς παιδιά αναμένεται να διαμορφωθεί στις 5.636 ευρώ από 8.636 σήμερα, για το 1 παιδί στις 5.863 ευρώ από 8.863 ευρώ σήμερα, για τα 2 παιδιά από 9.090 ευρώ σε 6.090 ευρώ και για οικογένειες με 3 παιδιά από 9.545 σε 6.545 ευρώ.

Βάσει των νέων αφορολόγητων θα επιβαρυνθούν μηνιαία εισοδήματα μισθωτών ιδιωτικού τομέα από 402 ευρώ για τον άγαμο – έγγαμο χωρίς παιδιά, από 419 ευρώ για τον έγγαμο με 1 παιδί, από 435 ευρώ για τον έγγαμο με δύο παιδιά και από 468 ευρώ για τον έγγαμο με 3 παιδιά και άνω